Papp János

*Karácsonyi gyermekjáték*

**Szereplők**

Öreg pásztor

Kisbojtár

Gáspár

Menyhért

Boldizsár

Mária József

**Első jelenet**

KISBOJTÁR Öregapám, ébredjen föl!

ÖREG PÁSZTOR Mit akarsz, te gyermek?

KISBOJTÁR Farkas jár tán a közelben!

a juhok bégetnek!

ÖREG PÁSZTOR Zsenge fűről álmodoznak,

azért nagy a hangjuk.

KISBOJTÁR Elviszik a kicsi bárányt,

megeszik, ha hagyjuk!

ÖREG PÁSZTOR Aludj, gyermek! Nem jár farkas,

a kutya is alszik.

KISBOJTÁR Ébredjen föl, öregapám!

Csengettyűszó hallik!

ÖREG PÁSZTOR No, és aztán! Csengettyűszó!

Mocorog a vén kos.

KISBOJTÁR Ajtó résén csillag fénylik!

Igen fényes, farkos!

ÖREG PÁSZTOR Farkos csillag?! Üstökös tán?

No, azt már megnézem!

KISBOJTÁR Arra, arra, öregapám!

Balra, fönn az égen!

ÖREG PÁSZTOR Ilyen csudát! Farkos csillag!

Mintha integetne!

KISOJTÁR Fényességgel hívogat, hogy

menjünk Betlehembe!

ÖREG PÁSZTOR Égi jel ez, kicsi szó’gám!

Jó, hogy ébresztettél.

Sugarával utat mutat!

Hát igen siessél!

Juhsajttal, meg friss lepénnyel

töltsd a tarisznyánkat!

Mária és József, az ács

a barlangban várnak.

KISBOJTÁR Kisjézusunk megszületett?!

Azt jelzi a csillag?

ÖREG PÁSZTOR Három király, messzi honból

Ugyanoda ballag.

**Második jelenet**

ÖREG PÁSZTOR Adjon Isten, három király!

HÁROM KIRÁLY Fogadj Isten, pásztor!

ÖREG PÁSZTOR Hova, merre?

GÁSPÁR Városszélre,

hol a csillag lángol.

MENYHÉRT Megállott a barlang fölött,

hol fölsírt a gyermek.

BOLDIZSÁR Ajándékot hoztunk néki.

Látom, ti is. Gyertek!

KISBOJTÁR Öregapám, úgy szégyellem,

hogy kopott a gúnyám.

Három király fényes, pompás!

ÖREG PÁSZTOR Ne szégyelld, kisszó’gám!

Aki mostan világra jött

nem nézi a rangot,

De még azt se, hogy a vendég

hoz-e ajándékot.

Tisztaszívű köszöntésünk,

hiszem, elég néki

KISBOJTÁR Adunk majd a lepényből is −

hogyha igen kéri.

**Harmadik jelenet**

ÖREG PÁSZTOR Adjon Isten, nénémasszony

MÁRIA Fogadj Isten, pásztor!

JÓZSEF Hozott Isten, három király!

HÁROM KIRÁLY Áldjon Isten százszor!

GÁSPÁR Hol a gyermek? Hadd köszöntsük!

MÁRIA A jászolban alszik.

MENYHÉRT Ajándékkal kedveskednénk

néki, ahogy illik.

JÓZSEF Köszönettel, három király!

MÁRIA Tinéktek is, pásztor!

BOLDIZSÁR Juhsajtotok teliholdnál

sárgábban világol!

MÁRIA Hát, te gyermek, hogy köszöntöd?

Tejjel, lépes mézzel?

KISBOJTÁR Az elfogyott még az őszön,

így hát csak lepénnyel.

De nagyapám úgy tanított:

ha jó szívvel adtam,

Jézusunknak színe előtt

adós nem maradtam.

JÓZSEF Jól szólottál, kicsi bojtár!

Tudod, mi a móres.

GÁSPÁR De ti, József, készüljetek!

Közeleg Heródes!

MENYHÉRT Nála jártunk, tőle tudjuk:

a hatalmát félti!

BOLDIZSÁR Megöl minden újszülöttet!

Erősen ígéri.

ÖREG PÁSZTOR Szegény, szegény kicsi Jézus!

Lám csak, korán kezded!

Döntik már a kemény tölgyet!

Abból lesz kereszted!

MÁRIA Miket beszélsz, öregapó?!

ÖREG PÁSZTOR Én ezt csak úgy mondtam.

Nem a jóslat szól belőlem

Fájó haragomban.

Csak, hogy látom: ember ő is,

bár még csak apróka.

Megváltónknak született, de

Emberi a sorsa.

Mégis, aki itt nődögél

− szeretet virága −

új hitet hoz erre a bús

szomorú világra.

GÁSPÁR Készülj, József!

MENYHÉRT Vigyed őket messzi Egyiptomba!

BOLDIZSÁR Bújjatok meg, s növekedjék

Jézus, mint a gomba.

JÓZSEF Isten hozzád, három király!

Véletek is, pásztor!

MÁRIA Szomorú volt jóslatod, de

megfogadjuk százszor:

Kisjézusunk fölneveljük,

s nem tanítjuk másra:

jöjjön vissza hozzátok, mint

SZERETET KIRÁLYA!